정조 0년
丙申九月十九日辰時。上御興政堂。朝講入侍時。領事金尙喆。特進官李福源。大司憲徐有隣。特進官沈履之。同知事徐浩修。參贊官徐有防。獻納李謙彬。侍讀官沈有鎭。檢討官李儒慶。假注書徐龍輔。記注官金鳳顯。記事官卜台鎭。以次進伏訖。上讀春秋。自紀子伯莒子。至爲之說則鑿矣。有鎭讀自十有二月。至皆可通矣。上復讀。自十有二月。至皆可通矣。有鎭曰。此篇云。夫人子氏薨。夫字之義。大矣。苟知其義而行之。則夫夫婦婦。家道正矣。蓋夫字之義。大人搢簪。儼然中立之義也。搢簪者。謂正衣冠也。中立者。謂不失其位也。苟能正衣冠而不失其位。則夫道盡矣。臣以爲夫字之義。推而行之。二南之化。不待他求。而得之於斯矣。惟殿下留意於是焉。儒慶曰。春秋者。魯之史記。而孔子筆削之也。故於內兵之書。特婉其辭者。爲君隱也。雖爲君隱。何可爲君不書也。此可謂萬世人君之監誡者。惟殿下留意於是焉。商喆曰。上下番所達之言盡好。而鄭人伐衛。春秋書之。以明其擅征伐也。刑政。威福。自天子出。而鄭人擅自征伐。不但諸侯强暴而然。是時周室衰微。不能行天子之事。至有下堂見諸侯之擧。鄭人之擅征伐。罪固大矣。而若使其時。天子能行天子之事。則豈有是哉。故孔子書之。以明鄭人之罪。又明周家不能行天子之事。此可謂萬世人君之監誡處矣。上曰。所陳好矣。當留意焉。浩修曰。上下番及領事。皆已盡達。臣則別無所達矣。福源曰。鄭人伐衛。春秋書之。非但明其擅征伐也。先時鄭共叔段之亂。公孫滑。出奔衛。衛人爲之伐鄭。取廩延。故至是鄭人伐衛。以明衛人先失其道也。苟能監誡於此。則交隣國之道。不必更待他求。惟殿下留意於是焉。上曰。所陳果好矣。履之曰。刑判衛人先失道之言。甚好。若無衛人之伐鄭。豈有鄭人之伐衛。惟殿下監誡於是。則交隣之道。似莫過矣。有隣曰。春秋之法。有災必書。所以明天之警也。再昨備忘。實仰修省之聖意。而災異過去之後。易致放了其恐懼之心。今殿下進講春秋。先宜留念於有災必書之義焉。上曰。所陳切實。可不留念。謙彬曰。今日進講春秋。春秋之法多矣。臣不敢一一枚擧。而惟願留意於尊王室攘夷狄之大義焉。上曰。所陳好矣。有防曰。災異恐懼之日。進講春秋之書。惟殿下宜監古昔人君遇災修省之道矣。上曰。當留念矣。經筵先退。尙喆曰。日間。聖體。若何。上曰。一樣。尙喆曰。王大妃殿氣候。若何。上曰。一樣。尙喆曰。惠慶宮氣候。今已快復。至於藥院撤直。聖心必多慶幸矣。上曰。雖未快復。得少差幸也。上曰。日前雷異。誠是恐懼處矣。尙喆曰。臣伏見再昨所下備忘。謝意懇惻。臣不勝欽仰。而第此冬雷之變。莫非如臣無似。忝居宰相。不能事事。以致天譴。伏願殿下。斥退如臣之無似者。以謝天譴焉。上曰。萬萬過當矣。此是寡躬涼德之致。卿何若是之有。上曰。大臣。姑就座。有隣謙彬有鎭儒慶所懷。和緩與厚謙。前後聲討。已盡其窮凶極惡之罪。凡在血氣之倫者。莫不切齒痛心。而其內外相應。排布經營。潛售凶圖。危逼聖躬者。莫非和緩之爲窩主。而厚謙雖命置法。和緩爵號自如。尙逭王章。興情憤鬱。久而益激。臣等。謂和緩爲先削去其號。依律處斷。宜矣。上曰。不允。又所懷昨冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣焰。罔念國勢之岌嶪。不體上敎。徒事彌縫。使宗國大計。幾致難言之境。論其罪負。不可付處而止。臣等謂豐川府付處罪人韓翼謩遠竄宜矣。上曰。不允。又所懷。付處罪人金相福。以天生妖邪之性。具萬古宵小之行。斷其平生。直一鳳漢之影子也。蝨附狐媚之態。人不忍正視。趨勢射利之跡。世自有公案。鳳漢之勢掀天。而相福爲其押客死士。鳳漢之眼無君。而相福爲其腹心爪牙。指忠爲逆。指逆爲忠。嫉視士流。如復私讎。眞與麟謙恒簡輩。腸肚相連。打成一團。其居相職也。荐剡取捨。先承鳳漢之風旨。又聽麟謙之指揮。使賊勢鴟張。匈謀益肆者。皆相福之所贊助。而昨冬徐命善疏出之後。宋瑩中深文之說。稱以所見無異同。麟漢不必知之說。謂以語脈不如此。至於命讀睿章之時。敢請中間傳說之査問。至下中官拿鞫之聖敎。雖其成命還寢。而相福之包藏禍心。昭然難掩。若翔雲之換父易祖。乃人倫之大變。而相福實自主張。滅絶天常。萬戮難逭。而畢竟雲賊之妖惡。亦出於相福之釀成。以雲招中疏草一本。送于領府事云云觀之。其爛熳和應。灼然可知。逆雲旣已伏法。而相福獨爲晏然者。揆以王章。寧有是理。今以筵話傳說。論相福之罪者。眞是緦功之察耳。且麟謙雲諸賊。亘古所無之惡逆。而拘於平法之新令。孥戮之典。不得快施。輿情之憤鬱。去而愈激。況相福本以洪家之人。與此三賊。凶謀祕計。無不參涉。則到今罪名。只於付處薄勘而止。則豈可曰國有法乎。臣等謂平海郡付處罪人金相福。爲先遠竄。宜矣。上曰。不允。有隣謙彬所懷。尹養厚之於厚賊。締結綢繆之狀。固已狼藉難掩。而到今彰著之罪犯。尤有所驚憤者。其窮凶情節之究竅處斷。不容小緩。臣等謂巨濟府荐棘罪人尹養厚。亟令王府拿鞫嚴問。快正王法。宜矣。上曰。不允。又所懷今番獄事。商輅善海之書札中。凶言悖說。實是亘古所無之逆節。而趾海之爛熳同情。渠旣自服。則今酌處之命。實爲實刑之大者。臣等謂穩城府定配罪人趾海。濟州牧定配罪人纘海。更令王府拿鞫嚴問。快施當律宜矣。上曰。不允。又所懷。敬彬成運之與若淵相簡。爛熳綢繆之狀。旣已畢露於諸賊招辭中。而抵賴不服。未施當律。揆以王法。失之太寬。臣等謂薪智島定配罪人敬彬。熊川縣定配罪人成運。亟令王府。更爲拿鞫得情。宜矣。上曰。不允。又所懷。尹象厚之宗廈復出之說。旣已面質見屈。則難免自做之歸。況渠以養厚之兄。同惡相濟。則以此以彼。決不可放歸而止。臣等謂還寢尹象厚。放歸田里之命。仍施絶島定配之典。宜矣。上曰。不允。又所懷。洪樂任所處之地顧何如。而交結凶徒。敢以溫室樹等語。爛熳酬酢於逆雲。綢繆往來於賊謙。名命出凶招。非止一再。其在獄體。決不可不嚴覈得情。臣等謂洪樂任。亟命王府。拿鞫嚴問。宜矣。上曰。不允。又所懷。嘻噫。痛矣。龜柱之罪。可勝誅哉。顧其他處何如。恩造何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢肆然以自內酬酢。登諸章奏。陳之於先大王之前乎。臣等。於筵敎中。若有俯詢。其將何辭。仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私感。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。嘻噫。是可忍也。孰不可忍也。大抵。龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。洞諭昭布。輿情咸激。揆以國法。不可以戚屬有所容貸。臣等謂黑山島定配罪人金龜柱。依律處斷。宜矣。上曰。不允。以上出擧條有隣所懷。金漢耆辛卯二月之事。雖出於其姪之慫慂指使。而罪大乘間。跡涉同情。幾乎貽累於先大王聖德。日昨備忘。仰認分析之意。而揆以國法。有難曲貸。臣謂金漢耆亟施竄配之典。宜矣。上曰。向者備忘記。雖有分別之敎。而瞰儲君不隨駕之時。逞乃姪報私憾之計。跡涉無嚴。罪又同情。予之原恕而曲貸者。特以人稟之與龜柱差間也。雖然削職薄勘。不足以懲其負犯。況臺啓旣出之後。亦不可一向相持。前司直金漢耆。亟施門黜之典。可也。又所懷。臣知識淺短。言辭拙訥。風憲長官。豈有一分堪承之望。而始緣合辭方張。章皇出肅。近因候班連設。不敢言私。宜遞不遞。尙今蹲帶。每一循省。愧恧冞切。雖以今日所懷一事言之。金漢耆乘間貽累之罪。不可以其姪之慫慂指使。而輕易容貸。故果有所論列而仰請矣。及承聖批。不惟不賜允可。原其人稟。過加曲恕。只施削黜之典。此莫非臣平日言議不能見孚之致。其何敢晏然於臺次乎。請命遞斥臣職。上曰。所辭過矣。勿辭。亦勿退待。以上出擧條上曰。儒生盡爲待令與否知入。賤臣承命而出。還奏曰。金載泰徐有升李在容三人待令。沈原之以親病。下去龍仁地。徐有豐亦以親病。下去光州地云矣。命書傳敎曰。旣命待下敎待令。則豈知傳敎之下於何日。而入格儒生。不爲待令。無端稱以在外。身爲師儒之長。此等細事。不能撿飭。大司成李秉鼎。爲先從重推考。命退。諸臣以次退出。